KIRJALLINEN KYSYMYS E-1450/99 esittäjä(t): Herbert Bösch (PSE) komissiolle. Haflinginhevosten alkuperän varmentava kantakirja.



Virallinen lehti nro 303 E , 24/10/2000 s. 0001 - 0002



KIRJALLINEN KYSYMYS E-1450/99 esittäjä(t): Herbert Bösch (PSE) komissiolle (1. syyskuuta 1999) Aihe: Haflinginhevosten alkuperän varmentava kantakirja Haflinginhevosia jalostava tirolilainen yhdistys on yrittänyt jo usean vuoden ajan saada EU:ta laatimaan haflinginhevosten alkuperän varmentavan kantakirjan. Tämä kantakirja perustuisi Pohjois-Tirolissa Zamsissa vuonna 1921 laadittuun ensimmäiseen kantakirjaan. 1. Miksi haflinginhevosten alkuperän varmentavaa kantakirjaa ei ole vielä laadittu? 2. Millaisia määräyksiä olisi periaatteessa sovellettava hevosten alkuperän varmentavan kantakirjan laatimiseen? David Byrnen komission puolesta antama vastaus (4. marraskuuta 1999) Jalostusta ja polveutumista koskevista edellytyksistä yhteisön sisäisessä hevoseläinten kaupassa säädetään 26 päivänä kesäkuuta 1990 annetussa neuvoston direktiivissä 90/427/ETY(1). Rekisteröityjen hevoseläinten kantakirjoja pitävien tai perustavien järjestöjen ja yhdistysten hyväksymisen tai tunnustamisen perusteista säädetään 11 päivänä kesäkuuta 1992 tehdyssä komission päätöksessä 92/353/ETY(2). Tämän päätöksen liitteessä esitetään yksityiskohtaisesti kantakirjoja koskevat vähimmäisvaatimukset ja myös rodun alkuperää koskevaa kantakirjaa pitävän järjestön tai yhdistyksen laajat velvoitteet. Tietyistä säännöistä rekisteröityjen hevoseläinten kantakirjoja pitävien tai perustavien järjestöjen tai yhdistysten välisen yhteensovittamisen varmistamiseksi säädetään 11 päivänä kesäkuuta 1992 tehdyssä komission päätöksessä 92/354/ETY(3). Erityisesti säädetään kiistojen ratkaisusta koskevasta menettelystä. Komissio voi kyseisten jäsenvaltioiden viranomaisten pyynnöstä tai omasta aloitteestaan toimia sovittelijana, jos ilmenee kiistaa yhteisöoikeuden soveltamisesta. Neuvostossa kokoontuneet jäsenvaltiot ovat antaneet komissiolle vain rajoitetun toimivallan hevoskasvatukseen liittyvissä asioissa. Jäsenvaltioiden viranomaiset vastaavat hevosjalostusjärjestöjen ja -yhdistysten hyväksymisestä. Viranomaiset ilmoittavat komissiolle hyväksymänsä järjestöt ja yhdistykset, ja komissio toimittaa tiedot kaikkien jäsenvaltioiden käyttöön. Italialaisen hevosjalostusyhdistyksen 4. lokakuuta 1995 komissiolle tekemän ilmoituksen mukaan kolme merkittävintä haflinginhevosten kasvatusaluetta Itävalta, Italia ja Saksa sopivat 26. heinäkuuta 1993 Riemissä Münchenin lähellä pitämässään kokouksessa, että alkuperän varmentavaa kantakirjaa pitää järjestö Associazione Nazionale Allevatori Cavalli di Razza Avelignese. Itävalta ilmoitti komissiolle 16. marraskuuta 1995, että tirolilaisen haflinginhevosten kasvattajajärjestön pitämä kantakirja Razza Avelignese on haflinginhevosten alkuperän varmentava kantakirja ja Italia niiden alkuperämaa. Itävallassa tunnustettujen jalostusjärjestöjen nykyisessä 1. heinäkuuta 1999 vallinneen tilanteen mukaisessa luettelossa katsotaan tästä poiketen yhdistys Haflinger Pferdezuchtverband Tirol haflinginhevosten alkuperän varmentavaa kantakirjaa pitäväksi järjestöksi. Komissio pyytää Itävallan viranomaisilta lisätietoja uudistetusta hyväksymismenettelystä. Jotkin jäsenvaltiot pitävät Italiaa alkuperämaana tai italialaista järjestöä Associazione Nazionale Allevatori Cavalli di Razza Avelignese alkuperän varmentavaa kantakirjaa pitävänä järjestönä. Muutamat jäsenvaltiot pitävät sekä Itävaltaa että Saksaa alkuperäisenä jalostusalueena, etenkin, koska jalostettava aines on pääasiassa peräisin näiltä alueilta. Molemmat asianomaiset jalostusjärjestöt ovat useita kertoja ja toisistaan riippumatta ottaneet komissioon yhteyttä omassa asiassaan. Asiasta vastaavat Italian tai Itävallan viranomaiset eivät kuitenkaan ole pyytäneet komissiolta päätöksen 92/354/ETY 2 artiklan 4 kohdan mukaista virka-apua. Komission käsityksen mukaan kysymys rodun alkuperän varmentavasta kantakirjasta on selvitettävissä noudattamalla jäsenvaltioiden viranomaisten sääntöjenmukaista virallista hyväksymismenettelyä. (1) EYVL L 224, 18.8.1990. (2) EYVL L 192, 11.7.1992. (3) EYVL L 192, 11.7.1992.